open-index/open-wikipedia-markdown huggingface dataset:
Fredriksodde

**Fredriksodde** var et lite fort anlagt noe sør for Larkollen i Østfold fylke. Fortet skulle beskytte den lokale havnen. Fortet ble anlagt etter utbruddet av den store nordiske krig og de første anleggskostnadene kan spores til generalkvartermester Caspar Schøller i 1711 med en anvisning for en *redoute med [[Corps de Garde]]*. Fortet har sitt navn etter at Fredrik IV besøkte det i 1719. Tordenskiold nevner havnen hele 34 ganger og han lå der selv med linjeskipet «Laaland» i tre døgn i 1717.

Etter at den store nordiske krig var slutt hadde fortet mindre betydning, men ble opprettholdt frem til 1730. I dag finnes bare rester etter kruttkjelleren i en villahave på Larkollen.

## Kilder
* Kavli Guthorm: *Norges festninger*,Universitetsforlaget 1987, ISBN 82-00-18430-7
Tropical Light

**Tropical Light** er et meksikansk ølmerke fra Grupo Modelo som ble introdusert på markedet i Mexico den 28. mai 2005. Tropical Light ble introdusert for å dekke markedet for lettkonsumerende øl. Det er et lavkaloriøl og har et lavt alkoholnivå (3,0 prosent). Ølet er av typen pilsner, har en lys gyllen farve og blir produsert i 355 ml aluminiumsbokser.
Bryne Cykleklubb

**Bryne Cykleklubb** er en av Norges største aktive sykkelklubber og har de siste årene vært en av de klubbene som har tatt mange medaljer i NM for veteraner.

Bryne CK er en av de største rittarrangørene i Norge på turrittsiden.

## Eksterne lenker
*
Drygalskitungen

:*Må ikke forveksles med [[Drygalskibreen]].*

**Drygalskitungen** (engelsk: *Drygalski Ice Tongue*, *Drygalski Barrier* eller *Drygalski Glacier Tongue*) er en istunge i den nordlige delen av McMurdo-sundet i Antarktis, 240 kilometer nord for Rossøya. Istungen strekker seg 70 kilometer ut i havet fra David Glacier der denne når havet fra en dal i Prince Albert Mountains i Victoria Land. Bredden på Drygalskitungen varierer mellom 14 og 24 kilometer.

Drygalskitungen ble oppdaget av Robert F. Scott i januar 1902 under Discovery-ekspedisjonen. Han kalte den opp etter professor Erich von Drygalski, en tysk polarforsker som befant seg i Antarktis på samme tid.

Drygalskitungen antas å være minst 4&nbsp;000 år gammel.

I mars-april 2005 kolliderte et  stort isfjell, betegnet B-15A, med istungen og brakk av to deler, hver med en størrelse på om lag . Dette er et isfjell som er rester av B-15 som kalvet fra Rossbarrieren i 2000. I slutten av mars 2006 kolliderte et nytt isfjell kalvet fra Rossbarrieren, C-16, med Drygalskitungen og løsrev en blokk på over .

## Eksterne lenker
* Envisat: Antarctica B-15A iceberg monitoring in Ross Sea
* «Verdens største isfjell på grunn» Dagbladet.no, 21. januar 2005

.
Det svenske alfabetet

Det moderne **svenske alfabetet** er et latinbasert alfabet bestående av 29 bokstaver – de samme bokstavene som man finner i det vanlige moderne latinske alfabetet, pluss tre bokstaver som bruker diakritiske tegn:

I tillegg til de vanlige bokstavene i det latinske alfabetet, A–Z, har det svenske alfabetet de tre bokstavene «Å», «Ä» og «Ö». Disse tre bokstavene er ansett som egne bokstaver i svensk, og sorteres etter «Z», slik som ovenfor.

## Se også
* Det norske alfabetet
* Svensk fonologi
Torbjørn Schei

**Torbjørn Schei** (født 1982), kjent under artistnavnet «**Thebon**», er en musiker fra Steinkjer.

Han har vært vokalist i Keep of Kalessin siden 2004, og har også vært med i Subliritum, Twinsoul og Powdr.

## Eksterne lenker
*
Forhjulsdrift

**Forhjulsdrift** eller **forhjulstrekk** er en vanlig teknikk for fremdrift av motorkjøretøy hvor forhjulene driver bilen fremover.

En av fordelene med forhjulsdrift sammenlignet med bakhjulsdrift er en mer kompakt installasjon ved at motor, girkasse og differensial er samlet i en kompakt enhet. De fleste biler har i dag motoren foran og det blir dermed ikke behov for noen kardang for kraftoverføring til bakhjulene. Kjøretøy med forhjulsdrift blir trukket, ikke dyttet, og dette gir i de fleste situasjoner et mer stabilt forhold mellom drivkreftene og bilens treghet, noe som resulterer i bedre retningsstabilitet. I mange tilfeller vil biler med forhjulsdrift også ha bedre fremkommelighet på grunn av mer tyngde over drivhjulene.

En av ulempene med forhjulsdrevne kjøretøy er at en forhjulsdrevet bil vil ha en tendens til å "vingle" på rattet ved kraftig akselerasjon (såkalt "torque steer"). Nyere forhjulstrekkere har bedre hjuloppheng som gjør dette til et mindre problem. Dette vil også medføre stor vektforflytting bakover og dermed gi mindre feste til drivhjulene. Derfor er forhjulsdrift mindre egnet på veldig motorsterke biler, men ulempene er ikke større enn at det mest har betydning på enkelte typer konkurransekjøretøy.
Det islandske alfabetet

Det moderne **islandske alfabetet** er et latinbasert alfabet med 32 bokstaver:

Alfabetet er basert på det latinske alfabet med diakritiske tegn, samt bokstaven edd **Ðð** og runen thorn **Þþ**. *Ææ* og *Öö* er ansett som selvstendige bokstaver, ikke ligaturer eller diakritiske versjoner av deres respektive bokstaver.

Glyffene blir ofte forenklet ved håndskrift, slik som f.eks. ligaturen *[[æ]]* (selvstendig bokstav), som kan skrives som *[[ae]]*.
Edouard Dupont

**Edouard Dupont** (født 1841, død 1911), var en belgisk geolog og arkeolog.

Dupont var direktør for Det naturhistoriske museet i Brussel og ble kjent for sine undersøkelser av belgiske grotter, som inneholder spor etter landets tidligste befolkning. Blant hans skrifter kan nevnes *L'homme pendant les âges de la pierre dans les environs de Dinant-sur-Meuse* (andre opplag, 1872).

## Referanser


## Kilder
* Nordisk familjebok, første opplag, bind 4 (1881), artikkelen *[https://runeberg.org/nfad/0007.html Dupont, Edouard]*

## Eksterne lenker
* National Botanic Garden of Belgium – om Edouard Dupont (engelsk)
MINUSTAH

**MINUSTAH**, eller **Mission des Nations unies pour la stabilisation en Haïti** (engelsk: **United Nations Stabilization Mission In Haiti**), var en fredsbevarende FN-styrke i Haiti. Den ble satt inn i 2004 etter uro i landet og etter at president Jean-Bertrand Aristide ble tvunget til å gå av. FNs sikkerhetsråd besluttet i april 2017 å avslutte operasjonen 15. oktober 2017 og erstatte den med en politibasert innsats, United Nations Mission for Justice Support in Haiti (MINUJUSTH).

MINUSTAH hadde både en militær og en sivil komponent. Den militære komponent var sammensatt av en multinasjonal styrke der den brasilianske hær stilte med den største kontingenten og med det militære lederskapet. I april 2017 besto styrken av  mann i uniform, hvorav  militære og  politifolk. Den sivile komponenten av MINUSTAH besto av både internasjonalt og lokalt rekruttert personell.

Tunisieren og FN-diplomaten Hédi Annabi, som var misjonens sivile øverste leder, omkom under jordskjelvet i Haiti i januar 2010.

## Referanser


## Eksterne lenker
*
Drikkekartong

**Drikkekartong** er emballasje for drikkevarer uten kullsyre, som melk, juice, drikkeyoghurt, sauser, puddinger og annet flytende.

Hvert år forbruker vi om lag 750 millioner drikkekartonger i Norge. Det finnes returordninger for drikkekartong i så godt som alle norske kommuner. Som oftest skal drikkekartongene returneres med papiravfallet, men ordningen kan variere noe fra kommune til kommune. I 2009 ble 50,3 % av alle drikkekartonger kildesortert og materialgjenvunnet og 30 % energiutnyttet i restavfallet. Når kartongene kildesorteres og materialgjenvinnes spares ressurser og miljøet.

De to store produsentene av drikkekartonger er Elopak og Tetra Pak.

Grønt Punkt Norge AS administrerer returordningen for drikkekartonger.

## Eksterne lenker
* 
* Grønt Punkt Norge AS som administrerer returordning for drikkekartonger
MinID

**MinID** er en personlig elektronisk ID (eID) som er utviklet og forvaltet av Digitaliseringsdirektoratet.

## Om MinID
MinID brukes til innlogging på mer enn 200 offentlige nettjenester, og kan blant annet brukes til innlogging for å levere selvangivelsen eller søke om studielån hos Statens lånekasse for utdanning. Andre typiske tjenester der MinID brukes til innlogging er flere nettjenester hos NAV, søknad om studieplass gjennom Samordna opptak og plass i videregående skole gjennom Vigo, samt innlogging til kommunale skjemaer og nettportaler.

MinID er sammen med BankID den mest utbredte elektroniske identitetsløsningen i Norge. MinID passerte 2.7 millioner brukere i januar 2012. MinID ble lansert i desember 2008 som en felles innloggingsløsning for offentlig sektor. MinID er nå en av flere innloggingsløsninger i den offentlige innloggingsplattformen ID-porten.

Brukeridentifikasjonen i MinID er fødselsnummer.

## I bruk
For å bli MinID-bruker trenger man et PIN-kodebrev som kan bestilles fra Difi. PIN-kodebrevet sendes kun til den adressen brukeren er registrert med i folkeregisteret. Når brukeren har fått PIN-kodebrevet kan han/hun registrere seg med fødselsnummer, selvvalgt passord, mobilnummer og e-post. Ved fremtidige innlogginger med MinID vil alle koder bli sendt til brukernes mobiltelefon.

### Hvem kan bruke MinID?
Alle innbyggere i Norge over 13 år som har et gyldig fødselsnummer eller D-nummer kan bruke MinID. Dette forutsetter at man står oppført med gyldig folkeregistrert adresse.

## Sikkerhet
MinID er en eID på sikkerhetsnivå 3. Sikkerhetsnivå 3 vil si at MinID anbefales brukt som autentiseringsløsning (innlogging) for offentlige nettjenester opp til risikonivå 3 av FAD. Det vil si at MinID-løsningen kan brukes som løsning for viktige og kritiske tjenester i offentlige virksomheter, inkludert helsesektoren.

### Tofaktorløsning
For å tilfredsstille sikkerhetskravene til det offentlige er MinID en tofaktorløsning. En innloggingsløsning der brukerne må ha eller oppgi to ting i tillegg til brukeridenten. I MinID er disse passord og PIN-kode. Pin-kodene sendes enten på SMS eller de står i et eget PIN-kodebrev sendt til folkeregistrert adresse som brukerne kan bestille på nett. For å registrere mobiltelefonnr for SMS må man første gang ha et PIN-kodebrev. Første året MinID var i drift ble dette sendt sammen med skattekortet. Innloggingsprosessen (autentiseringen) i MinID består av to steg:
# Bruker oppgir fødselsnummer og selvvalgt passord.
# Bruker oppgir PIN-kode sendt til mobiltelefon (eller en kode fra PIN-kodebrevet – om man ikke har registrert seg med mobiltelefonnummer).

## Se også
* ID-porten
* FEIDE Felles Elektronisk IDEntitet
* OpenID

## Referanser


## Eksterne lenker
* Slik bruker du MinID
* Hjelp og brukerstøtte for MinID
Opioidreseptor

**Opioidreseptor** er reseptorer som binder og reagerer på opioider. De spiller en viktig rolle i smertelindring og bedøvelse.

Følgende typer finnes:

* ORL-1
* Kappa
* My
** #1: Analgetisk effekt
** #2: Obstipasjon og andre bieffekter
* Delta
Marcel Arntz

**Marcel Arntz**  (født 18. november 1965 i Lobith, Gelderland) er en nederlandsk tidligere profesjonell landeveissyklist og mountainbiker. Han var profesjonell i årene 1987 til og med 1997, og deltok i Sommer-OL i 1996 i terrengsykling men ble ikke plassert. Selv om han ikke tok OL-medalje, tilhørte han verdenstoppen i terrengsykling en periode.

## Meritter

;1994
* Nederlandsk mesterskap i terrengsykling

;1993
* Nederlandsk mesterskap i terrengsykling

;1992
* Ronde van Groningen
* Nederlandsk mesterskap i terrengsykling

;1991
* 4.-plass Ronde van Midden-Zeeland
* 2.-plass 5. etappe Tour Méditerranéen, Toulon
* 2.-plass 6. etappe Tour Méditerranéen, Marseille

;1990
* 3.-plass 3. etappe Ronde van Nederland, Eindhoven
* 2.-plass 6. etappe del a Herald Sun Tour, Cobram
* 2.-plass 8. etappe del b Herald Sun Tour, Lakes Entrance

;1989
* 15. etappe Herald Sun Tour
* Sammenlagtseier Herald Sun Tour
* 3.-plass GP Forbo
* 2.-plass 1. etappe Étoile de Bessèges, Aramon
* 2.-plass 3. etappe Étoile de Bessèges, Lunel
* 3.-plass 1. etappe Tour Méditerranéen, Béziers
* 2.-plass 3. etappe Tour of Ireland, Cork
* 3.-plass 5. etappe del b Tour of Ireland, Dublin

;1988
* 3.-plass 1. etappe Vuelta a Andalucia (Ruta del Sol), Dos Hermanas

;1987
* GP Albacete
* 4.-plass Ronde van Midden-Zeeland
* 2.-plass Valladolid
* 2.-plass 6. etappe Vuelta a Andalucia (Ruta del Sol), Granada
* 3.-plass Dentergem, Belgia
* 2.-plass 4. etappe Vuelta Ciclista a la Rioja, Logrono

;1986
* Nederlandsk militær mester i landeveissykling
* 2.-plass andre etappe del b Circuit Franco-Belge Tournai
* 2.-plass 1. etappe Olympia's Tour, Emmeloord, Nederland

;1985
* 2. etappe Ster van Brabant
* 3.-plass Ronde van de Achterhoek

## Vuelta a España
* 1989 – 127.-plass
* 1990 – ikke fullført
* 1991 – 85.-plass

## Giro d'Italia
* 1989 – 113.-plass

## Eksterne lenker
*
Koettlitzbreen

**Koettlitzbreen** er en stor isbre i Antarktis, beliggende vest for Mount Morning og Mount Discovery. Den starter på Antarktisplatået i nærheten av Mount Cocks og strekker seg nordøstover til Rossbarrieren ved innløpet av McMurdo-sundet. Den er om lag 65 kilometer lang, og ved munningen er den 20 kilometer bred.

Isbreen ble oppdaget sommeren 1902/03 på Discovery-ekspedisjonen under ledelse av Robert F. Scott. Den er oppkalt etter ekspedisjonens lege og botaniker, Reginald Koettlitz.

## Referanser
SB

**SB**, **Sb** eller **sb** har flere betydninger:

## SB
* Sandefjords Blad
* Salomonøyene, ISO 3166-landskode SB
* Służba Bezpieczeństwa (eller SB), stalinistiske hemmelige politiet i Folkerepublikken Polen
* Special Branch i Storbritannia, Irland og i mange samveldenasjoner en gren av politiet som håndterer saker som berører den nasjonale sikkerhet
* Stavspiralgalakse (Spiral, Barred)

## Sb
* Antimon, grunnstoff med kjemisk symbol Sb
* Squeezebox, en serie nettverksmusikkspillere

## sb
* .sb, toppnivådomene for Salomonøyene
Charles Wilkins

**Charles Wilkins** (født 1749 i Frome i Somerset, død 13. mai 1836 i London) var en engelsk typograf og indolog. Han er særlig kjent som den første som oversatte *[[Bagavadgita]]* til engelsk, og som den første som støpte egne typer for devanagari-skriften.

Wilkins arbeidet som typograf for Det britiske ostindiske kompani. Den engelske guvernøren Warren Hastings bidro til at han kunne studere sanskrit under en brahminsk paṇḍit i Varanasi. I 1785 kunne han utgi en engelsk oversettelse av *Bagavadgita*, den første oversettelsen av et sanskritverk til et europeisk språk. To år senere fulgte en oversettelse av fabelverket *[[Hitopadeśa]]* og i 1795 en oversettelse av Śakuntala-episoden i *[[Mahabharata]]*. Han vendte tilbake til England i 1786, hvor han utviklet egne typer for devanagari-skriften. Disse brukte han ved trykkingen av sin egen *Grammar of the Sanskrita Language* («Grammatikk over sanskrit-språket») i 1808.

## Referanser


## Kilder
* Moriz Winternitz: *Geschichte der indischen Litteratur*, 2. utg, 1. bd. Leipzig: C. F. Amelangs Verlag, 1909.
Nord-Darfur

**Nord-Darfur** (arabisk: *شمال دارفور*) er én av 15 wilayat eller delstater i Sudan, og en del av Darfur-regionen. Området er på 296&nbsp;420 km² og har en befolkning på omtrent 1&nbsp;583&nbsp;000 (2006). Al-Fashir er hovedstaden i staten, mens andre viktige byer er Kutum og Tawila.
Warren Hastings

**Warren Hastings** (født 6. desember 1732 i Churchill i Oxfordshire, død 22. august 1818 i Daylesford) var den første engelske generalguvernøren i Bengal 1773–1785. Han ble anklaget for korrupsjon i 1787, men frikjent i 1795. Han ble medlem av det kongelige rådet i 1814.

Hastings kom på mange måter til å forme det engelske kolonistyret i India. Han innså at Englands herredømme i India bare kunne opprettholdes dersom man tok hensyn til de eksisterende sosiale og religiøse institusjonene. Derfor ble det for eksempel bestemt at indiske lærde skulle være til stede ved rettsforhandlingene, for at de engelske dommerne skulle kunne ta hensyn til indiske rettsbøker. Han bidro også til å fremme studiet av indisk språk og kultur blant engelskmennene i India, særlig da han støttet grunnleggelsen av William Jones’ Asiatic Society.

## Referanser


## Kilder
* Moriz Winternitz: *Geschichte der indischen Litteratur*, 2. utg, 1. bd. Leipzig: C. F. Amelangs Verlag, 1909.
LUFS

**LUFS - Landslaget for nærmiljøskolen** er en norsk organisasjon som arbeider for å styrke nærmiljøskoler, og for å rådgive og kurse foreldre, lærere og andre. Organisasjonen ble startet i 1988, og har siden midteb av nittitalet vært høringsinstans i saker som gjelder grunnskolen. LUFS mener at «folkestyret er tuftet på en offentlig, gratis skole – knutepunktet der alle må møtes».

LUFS er en desentralisert dugnadsorganisasjon, og er partipolitisk nøytral. Det politiske arbeidet har siden starten handlet om å synliggjøre skolens plass som samfunnsaktør og som sentralt knutepunkt i lokalsamfunnet. Det har i stadig sterkere grad også handlet om å hjelpe foreldregrupper som slåss for skolen sin, så de får rettledning angående lovverket. LUFS samarbeider også med en rekke landsdekende organisasjoner om Fellesfråsegna Nærmiljøskolene forsvinner.

Både Barneombudet og andre offentlige instanser viser til LUFS, som sitter på høy kompetanse innenfor feltet sakshandsaming i skolenedleggelsessaker. I Statsbudsjettet 2005 sier Stortinget:
«Komiteen viser til at LUFS – Landslaget for nærmiljøskolen – gjør et viktig arbeid for foreldre og elever på små skoler.»

## Referanser


## Eksterne lenker
* 
*
Stambrøk

En **stambrøk** er en brøk hvor telleren er lik 1 og nevneren er et positivt heltall, for eksempel 1/2, 1/3 og 1/12 osv. Disse brøkene ble brukt av egypterne i sin brøkregning. Alle brøker kan skrives som en sum av stambrøker, hvilket kalles for en egyptisk brøk. For eksempel er 13/15 = 1/2 + 1/3 + 1/30.

## Elementær aritmetikk
Hvis man multipliserer to stambrøker resulterer det i et produkt som er en annen stambrøk:
:\frac1x \times \frac1y = \frac1{xy}.
Men ved å addere, subtrahere, eller dividere to stambrøker produserer man et resultat som generelt ikke er en stambrøk:
:\frac1x + \frac1y = \frac{x+y}{xy}

:\frac1x - \frac1y = \frac{y-x}{xy}

:\frac1x \div \frac1y = \frac{y}{x}.

## Referanser


## Eksterne lenker
* Stambrøk på *matematikk.net*
Elsa Brita Marcussen

**Elsa Brita Marcussen** (1919–2006) var en svenskfødt, norsk filmkritiker og kulturarbeider.

Hun var datter av statsminister Per Albin Hansson. I hjembyen var hun journalist i *Morgon-Tidningen* 1936–45 inntil hun flyttet til Norge etter den andre verdenskrig. Hun var sekretær i Kirke- og undervisningsdepartementet 1949–51, redaktør av bladet *Filmdebatt* 1951–56, filmanmelder (*Filmrevyen*) etter Sigurd Evensmo for NRK radio, journalist i *[[Arbeiderbladet]]* og *[[Cinema (magasin)|Film & kino]]*. Marcussen var også kinosjef og kulturarbeider i Eidsvoll og ansatt ved Voksenåsen AS der hun også satt i representantskapet. På 1990-tallet var hun  filmmedarbeider i bladet *[[Foreldre og barn]]*.

Hun ledet Norsk Filmkritikerlag 1963–1966 og 1986–1990, og satt i juryen for Filmkritikerprisen. Hun ledet Norsk Filmsamfunn 1951–1961, Norsk Barnefilmnemnd 1960–1981, Skolekinoutvalget 1982–1985 og Landslaget for medieundervisning 1975–1981. I 1974 trakk hun seg i protest fra barnefilmkomiteen etter at Dizzie Tunes fikk statsstøtte til filmen *Hurra-ta-ta*.

Internasjonalt var hun  president i International Centre of Films for Children 1963–1971, og visepresident i Prix Jeunesse 1964–1974. Som innvandret svenske var hun leder i Norsk-Svensk Forening og medlem av representantskapet i Foreningen Norden. Hun skrev flere publikasjoner om film, blant annet *På kino i kveld*. I 1989 opprettet hun «Elsa Brita Marcussens mediestipend».
## Priser og hederstegn

* 1986 Kommandør av Nordstjerneordenen
* Gullstrimmelen fra Norske Kinosjefers Landsforbund
*1986 Dalgards kritikarpris
* Österreichische Ehrenkreuz für Wissenschaft und Kunst 1. Klasse, 
* Médaille d'Argent de la Jeunesse et des Sports, Frankrike, 
* Mérite Cinématographique Chevalier de la Fédération Nationale des Cinéma Français
*1989 Haugesunds kommunes ærespris «Satyren»
* 1998 Kulturdepartementets stipend til eldre fortjente kunstnere

## Referanser
Kutum

**Kutum** er en landsby i den sudanske staten Nord-Darfur. Landsbyen ligger 120 kilometer nordvest for hovedstaden i staten, Al-Fashir. Den ligger langsmed en wadi, og er derfor også kjent som *Wadi Kutum*. Kutum ligger i nord, ved Marrafjellene.

Per 2006 hadde landsbyen 45&nbsp;000 innbyggere, hovedsakelig furfolk, tunjurfolk og bertifolk.
Massiv

:*Denne artikkelen handler om geologisk massiv. Se [[MASSIV]] for eventbyrået med samme navn eller [[Magasinet MASSIV]].*

**Massiv** (fra tysk *massiv*, via fransk *massif*) er innen geologien en del av en planets jordskorpe som er avgrenset ved forkastninger eller bøyninger. Ved forflytninger i jordskorpen pleier vanligvis et massiv å beholde sin interne struktur, og blir dermed forflyttet som en helhet. 

Begrepet kommer fra fransk *massif*, «klumpete», «solid», sammenlign med massiv 

Begrepet benyttes også i sammensettingen fjellmassiv når man viser til en gruppe fjell som er blitt formet ved en slik struktur. 

Innen litteraturen for alpinklatring og vanlig klatring, brukes ofte begrepet for å vise til hovedmassen til et fjell. Massivet er en mindre enhet av jordskorpen enn en litosfærisk plate.

## Referanser


## Eksterne lenker
*
Ljubiša Rajić

**Ljubiša Rajić** (serbisk: Љубиша Рајић), (1947-2012) var en serbisk professor i nordiske språk og litteratur ved Universitetet i Beograd. På slutten av 1990-tallet ble han i Norge kjent som «stemmen fra Beograd».

Rajić avla i 1975 hovedfag i nordisk ved Universitetet i Oslo. Senere avla han magistergrad og doktorgrad ved Universitetet i Beograd. Rajić arbeidet med norsk og skandinavisk litteratur og oversatte norske forfattere til serbisk. Under Kosovokrigen ble Rajic kjent for et bredere norsk publikum gjennom intervjuer og innlegg i norske medier. I tre måneder rapporterte han jevnlig sine inntrykk fra Beograd i *[[Dagbladet]]*, innlegg som senere ble utgitt i boken *Dagbok fra Beograd* (2000).

Rajić ble 12. desember 2009 utnevnt til ridder av 1. klasse av Den Kongelige Norske Fortjenstorden «for fremme av de norsk-serbiske forbindelser, særlig innen språk, litteratur og kultur.» Han var innvalgt som medlem i Det norske Videnskaps-Akademi, der han tilhørte gruppe 5, Filologi og språkvitenskap, i den historisk-filosofiske klasse. Rajić ble i 2007 tildelt Fritt Ords Honnør.

## Referanser


## Eksterne lenker
* Intervju med ''Uniforum''
Eräjärvi

**Eräjärvi** er en tidligere kommune i landskapet Birkaland i Finland. Kommunen hadde  innbyggere i 1970. Eräjärvi var en finskspråklig kommune.

Eräjärvi kommune ble 1. januar 1973 slått sammen med byen Orivesi.

## Referanser
Riistavesi

**Riistavesi** er en tidligere kommune i landskapet Norra Savolax i Finland. Kommunen var enspråklig finsk. Riistavesi hadde  innbyggere i 1970.

1. januar 1973 ble Riistavesi kommune slått sammen med byen Kuopio.

## Referanser
Kuopio landkommune

**Kuopio landkommune** (svensk: *Kuopio landskommun*, finsk: *Kuopion maalaiskunta*) er en tidligere kommune i landskapet Norra Savolax i Finland. Kommunen hadde  innbyggere i 1963. Kuopio landkommune var enspråklig finsk.

Den 1. januar 1969 ble Kuopio landkommunene delt mellom byene Kuopio og Siilinjärvi slik at størstedelen gikk til Kuopio og en mindre del til Siilinjärvi.

## Referanser
Den haitiske revolusjon

**Den haitiske revolusjon** (1791–1804) er perioden med voldelige konflikter i den franske kolonien Saint-Domingue, som førte til slaveri ble avskaffet, massakre på øyas hvite befolkning (Massakren på Haiti 1804) og at Haiti ble etablert som den første republikken styrt av mennesker av afrikansk avstamning. Til tross for at hundrevis av rebeller dukket opp i Den nye verden under århundret med slaveri, var det kun oppgjøret på Saint-Domingue, som begynte i 1791, som greide å oppnå permanent frihet.
Isle of Man College

**Isle of Man College** (mansk: *Colleish Ellan Vannin*) er et undervisningssenter for høyere og faglig utdanning på Man siden grunnleggelsen i 1880. Senteret ligger sentralt i Homefield Road i hovedstaden Douglas, rett over politistasjonen.

Fakultet tilbyr en rekke med kurs på akademisk nivå og en rekke kurs innenfor høyere utdannelse i samarbeid med en rekke britiske universitetsinstitusjoner som blant annet Universitetet i Chester og Liverpool John Moores University.

Fakultet står under direkte utøvende kontroll av Mans regjerings undervisningsdepartement i motsetningen til britiske fakulteter og universiteter som ble tatt ut av kontrollen til lokale og nasjonale myndigheter tidlig på 1990-tallet. Fakultet mottar alene rundt 10 prosent av departementets årlige budsjett, tilsvarende rundt 9 millioner pund. Fakultet tjener rundt en million pund for sine tjenester til andre institusjoner, blant annet fengselsundervisning og deltidsundervisning. Fakultet har 413 ansatte, hvorav 109 på fulltid. 819 kurs blir tilbudt, fra lese- og skrivetrening hos voksne til hovedfagsstudenter, og 73 av kursene er fulltid, mens resten er kveldsundervisning og lignende. Hvert år er det mer enn 8 000 faste beboere på Man som deltar i undervisningen, men de fleste, rundt 7 200, deltar i deltidsundervisningen. Med rundt 10 prosent av Mans befolkning som har nyttegjort seg av fakultets tjenester hvert år har flertallet av Mans befolkning gått på skolen, inkludert de fleste medlemmer av Mans regjering.

## Referanser


## Eksterne lenker
* Isle of Man College, offisielt nettsted
Sven Ivar Dysthe

**Sven Ivar Dysthe** (født 25. august 1931, død 1. mars 2020) var en norsk industridesigner, særlig kjent for sine møbler.

## Liv og virke

### Utdannelse
Dysthe begynte som lærling ved et snekkerverksted i Trondheim. Deretter var han i praksis hos snekkermester Reidar Hansen i Bærum før avlagt svenneprøve ble vurdert til «særdeles» av Håndverkerlaugets jury i 1951. Han studerte videre i Storbritannia, der han i 1953 avla eksamen i industridesign ved Royal College of Art i London.  og har siden markert seg som en av våre mest internasjonale designere.

Som student i London fikk Dysthe i oppgave å lage skrinet som rommet Royal College of Arts' nåleputegave til dronning Elisabeths IIs kroning i 1953.

### Karriere
Dysthe er særlig kjent for sin bruk av lamineringsteknikk i produksjon av møbler i tre. I 1963 tegnet han stolen «Laminette», som har fått bred offentlig anvendelse og som regnes som den mest solgte stol i Norge. Stolen har solgt i nærmere en million eksemplar. Den halvkuleformede stolen «Planet», som Dysthe formga for Møre Lenestolfabrikk i 1965, regnes som et annet av hans hovedverk. I 1967 tegnet han en lignende stol, kalt *Popcorn* for samme fabrikk til Henie Onstad kunstsenter,. Dysthe er også kjent for å ha tegnet sittemøblene i ventehallen på Oslo lufthavn, Gardermoen.

I tillegg har han tegnet en rekke andre produkter som skibindinger, trykkluftkompressor og lamper. 
I 2013 oppsummerte Nasjonalmusset han 60-årige virke i utstillingen *DysteDesign - Swinging 60* og vandreutstillingen *Dysthe Design, Vær så god sitt*.

## Utmerkelser
Dysthe ble i 2010 utnevnt til ridder av 1. klasse av St. Olavs Orden «for innsatsen hans som industridesignar.»  I 1989 ble han hedret med Jacobprisen, Norges fremste utmerkelse for formgivende kunstnere. Han ble også flere ganger tildelt Norsk Designråds Merke for god design. 

## Referanser


## Eksterne lenker
* Presentasjon av stolen «Laminette», Norsk Designråd
* Presentasjon av stolen «Planet», Norsk Designråd
* Intervju med Sven Ivar Dysthe om stolen "Popcorn" , Botrend.no
Janet Garton

**Janet Garton** (født 1944) er en britisk professor i litteraturvitenskap. Hun er professor emerita ved University of East Anglia.

Garton studerte fransk, tysk og norsk moderne og middelaldersk språk og avla doktorgrad ved University of Cambridge. Hun har siden 1969 arbeidet ved University of East Anglia, der hun særlig har forsket på det 20. århundres norske og danske skjønnlitteratur. Garton har oversatt blant andre Knut Faldbakken, Edvard Hoem og Bjørg Vik til engelsk. Hun har utgitt en biografi om Jens Bjørneboe og har redigert og utgitt Amalie Skrams brev. Garton har vært president i International Association of Scandinavian Studies og redaktør for litteraturtidsskriftet *Scandinavica*. Hun er leder for forlaget Norvik Press, der det utgis norsk skjønnlitteratur oversatt til engelsk. 

Garton ble 12. desember 2009 utnevnt til ridder av 1. klasse av Den Kongelige Norske Fortjenstorden «for fremme av de norsk-britiske forbindelser, særlig innen språk, litteratur og kultur.» I 2007 ble hun tildelt Fritt Ords Honnør. 

## Bøker (utvalg)
* Elias Bredsdorff og Janet Garton: *The history of the International Association of Scandinavian Studies 1956-2006*, Norwich: Norvik Press, 2006
* *Amalie Skram: brevveksling med andre nordiske forfattere*, utgitt av Janet Garton, København: Det Danske Sprog- og Litteraturselskab/Reitzel, 2005
* *Caught in the enchanter's net: Amalie and Erik Skram's letters*, redigert og oversatt av Janet Garton, Norwich: Norvik Press, 2003
* *Elskede Amalie: brevvekslingen mellom Amalie og Erik Skram *, utgitt av Janet Garton, Oslo: Gyldendal, 2002
* Janet Garton og Michael Robinson (red.): *On the threshold: new studies in Nordic literature*, Norwich: Norvik Press, 2002
* Janet Garton (red.): *Contemporary Norwegian women's writing: an anthology*, Norwich: Norvik Press, 1995
* Janet Garton: *Norwegian women's writing, 1850-1990*, London: Athlone, 1993
* Janet Garton: *Jens Bjørneboe: prophet without honor*, Westport: Greenwood Press, 
* Janet Garton: *Amalie, et forfatterliv*, Gyldendal Norsk Forlag, 2011

## Referanser


## Eksterne lenker
* Presentasjon fra University of East Anglia
Äänekoski landkommune

**Äänekoski landkommune** (svensk: *Äänekoski landskommun*, finsk: *Äänekosken maalaiskunta*) er en tidligere kommune i det finske landskapet Mellersta Finland. Kommunen hadde  innbyggere i 1963. Äänekoski landkommune var enspråklig finsk.

Äänekoski landkommune ble slått sammen med byen Äänekoski den 1. januar 1969.

## Referanser
Victor Stahlschmidt

**Victor Stahlschmidt** (1884–1920) var en dansk embedsmann. Han var amtmann på Færøyene fra 1918 til han døde i spanskesyken i 1920.

Han kom fra en opphavelig saksisk embedsmannsfamilie. Han vokste opp på Frederiksberg, der faren var kassekontrollør ved Danske Statsbaner. Han hadde også en yngre bror, Paul Stahlschmidt, som ble kontorsjef og senere departementssjef i Landbrugsministeriet. Justisminister Knud Thestrup var deres fetters sønn.

Han tok studentereksamen i 1901 og juridisk embedseksamen i 1907. Han var sakførerfullmektig, så assistent og fullmektig i Justisministeriet. Fra 1917 til 1918 var han dommer ved Kriminal- og Politiretten i København.

Den 1. august 1918 tiltrådte han som amtmann på Færøyene med bolig i Tórshavn. Som amtmann ledet han også det færøyske Lagtingets forhandlinger, men var tilbakeholden med å ta parti i færøysk politikk. Han døde uventet i spanskesyken i februar 1920. Han var ugift.

## Referanser
Cammag

**Cammag** er et gammelt lagspill fra Man. Det er tilsvarende med irske hurling og er beslektet med det skotske spillet shinty. Det var i sin tid det mest populære og utstrakte lagspillet på Man, men gikk sterkt tilbake rundt 1900 etter at fotballen kom til landet. I den siste tiden har cammag blitt gjenopplivet som en del av nasjonal selvfølelse.

Cammag involverer en kølle (*cammag*) og en ball (*crick*) og spilles med alt fra fire personer til flere hundre. Tidvis var hele byer og landsbyer som deltok, eller spilte mot hverandre. Kølla kan være en hvilken som helst kølle som var bøyd i enden, og er formgivet tilsvarende til *caman* i shinty, begge er ulik den irske *camán* som ikke har et kølleblad.

Det manske ordet Cammag som i moderne skotsk-gælisk og irske camán er avledet fra det gæliske rotordet *cam* i betydningen «bøyd». Ballen kan være laget av kork eller tre. En cammang av gulltorn, om den har passende størrelse og form, var en meget verdsatt eiendel. Gamle nedtegnelser forteller at den tidvis var dekket av tøy eller lær for å gjøre den mindre smertefull å bli truffet.

Kampsesongen for cammag begynner på *wrendagen*, 26. desember, og ble tradisjonelt kun spilt av menn (i alle aldre) i løpet av vinteren. I dag ser man at også kvinner deltar på samme lag som menn. Corris's Close (i dag Athol Street) var hovedbanen i byen Peel. I dag er årlige kamper med cammag i den symboltunge landsbyen St Johns hvor også Tynwald-dagen markeres hvert år.

## Referanser


## Eksterne lenker
* Isle of Man Sport, generelt om cammag
* Cammag 2009, video av kamp
Koskenpää

**Koskenpää** er en tidligere kommune i det finske landskapet Mellersta Finland. Kommunen hadde  innbyggere i 1963. Koskenpää var en finskspråklig kommune.

Den 1. januar 1969 ble Koskenpää kommune slått sammen med Jämsänkoski kommune. Jämsänkoski ble i sin tur slått sammen med byen Jämsä i 2009.

## Referanser
VLM Airlines

**VLM Airlines** (kort for *Vlaamse Luchttransportmaatschappij* – *Flamske flytransportselskap*) var et belgisk flyselskap.

## Historie
VLM Airlines begynte flyvninger i mai 1993 med faste ruter mellom flyplassene Antwerpen lufthavn og London City Airport. Det er i dag over 400 ansatte i selskapet og det fraktet 745 781 passasjerer i 2007. Selskapet var tidligere basert i Antwerpen, men deres base er i dag ved London City Airport.

I 2008 rapporterte selskapet sitt tiende sammenhengende inntektsår som ble avsluttet den 31. desember 2007, og hadde en nettoinntekt på 3,6 millioner euro. Omsetningen hadde vokst til 112 millioner euro og passasjerantallet vokste med 9 prosent til 745 781 i løpet av 2007.

Den 24. desember 2007 annonserte Air France-KLM at de hadde signert en avtale om overtagelse av selskapet fra Panta Holdings. Air France-KLM meddelte den 28. mai 2009 at VLM Airlines vil gradvis gå over til fly under navnet CityJet. Dette navnet er allerede i bruk av Air France-KLMs irske regionale partner.

Den 22. juni 2016 begjærte VLM konkurs, og den 30. oktober 2017 begynte VLM med ruteflyvninger igjen mellom Antwerpen, Zürich, Maribor og London.

## Ruter

De bestemmelsessteder som ikke lenger blir opprettholdt av VLM er Liverpool, Southampton, Man, Brussel, Genève og Frankfurt.

## Referanser


## Eksterne lenker
* 
* Velocity inflight magazine
Gujiao kullkraftverk

** Gujiao kullkraftverk** er et kullkraftverk under utbygging 50&nbsp;km fra Taiyuan i provinsen Shanxi i det nordlige Kina. Det har en installert produksjonskapasitet på 600 MW, i blokker av 300 MW hver fra 2005. Neste utbyggingsfase på 2 x 600 MW venter fortsatt på godkjenning, mens tredje utbygging blir 2 x 600 MW slik at totaleffekten kommer opp i 3&nbsp;000 MW etter eksisterende planer. Eier og operatør er Xishan Coal Electricity Group Co Ltd.

## Se også
* Liste over verdens største kullkraftverk

## Eksterne lenker
* Xishan Coal Electricity Group – Gujiao power plant (bruk oversettelsesprogram).
Elias Olrik

**Elias Olrik** (født 2. desember 1885, død 28. januar 1975) var en dansk embedsmann.

Han kom fra en opphavelig tysk patrisierslekt. Han vokste opp i Dalby og Stubberup, nord for Kerteminde kjøpstad på Fyn, der faren var sogneprest. Farfaren Jakob Baden Olrik var borgermester i Helsingør og medlem av Landstinget. En eldre bror av Elias, Iakob Baden Olrik, ble katolsk prest og æreskammerherre hos paven. Han hadde også broren Mogens, som ble lege, og søsteren Ingeborg, som ble forfatter.

Han gikk katedralskolen i Odense og utdannet seg deretter til både teolog og jurist. Han tok teologisk embedseksamen i 1909 og juridisk embedseksamen i 1917. Før han begynte på jusstudiene, var Olrik lærer for kronprins Frederik og prins Knud av Danmark. Etter eksamen ble han ansatt i Justisministeriet.

Han var amtmann på Færøyene fra 1920 til 1929. Han var den siste amtmannen som også ledet det færøyske Lagtingets forhandlinger. Lagtinget fikk velge sin egen lagtingsformann ved en lovendring i 1923.

Olrik var dommer i Helsingør fra 1929 til 1945 og formann i Den Danske Dommerforening fra 1939 til 1945, deretter dommer i sivilrettslige saker i Københavns amts søndre birk (rettskrets) frem til han avgikk med pensjon i 1955. Han satt også i ankeutvalget for landsforræderisaker etter okkupasjonen.

## Referanser
Hjalmar Ringberg

**Hjalmar Ringberg** (født 19. oktober 1889, død 7. september 1978) var en dansk embedsmann.

Han vokste opp på herregården Beldringe ved Præstø kjøpstad, der faren var godsforvalter. Han gikk på kostskolen Herlufsholm og studerte deretter jus ved Københavns Universitet. Han tok juridisk embedseksamen i 1913 og arbeidet deretter som sakførerfullmektig i København.

I 1916 ble han ansatt i Generaltolldirektoratet, og i 1918 i Justisministeriet. Han avanserte til kontorsjef. Fra 1924 til 1925 var han konstituert som dommer i Køge.

Ringberg var amtmann på Færøyene fra 1929 til 1936 og dommer i sivilrettslige saker ved byretten i Odense fra 1936 til han gikk av med pensjon i 1959. Han var også formann i Den Danske Dommerforening fra 1945 til 1955.

Ringberg ble utnevnt til ridder av Dannebrogordenen i 1930 og forfremmet til kommandør i 1955. Han ble også tildelt Dannebrogordenens hederstegn i 1947. Han ble også tildelt den svenske Nordstjerneordenen.

## Referanser
Super Mario Galaxy 2

***Super Mario Galaxy 2*** er oppfølgeren til det populære spillet Super Mario Galaxy. Spillet selges til Nintendo Wii og ble sluppet ut mot midten av 2010.

Spillet, sammen med forløperen Super Mario Galaxy ble utgitt til Nintendo Switch i oktober 2025 som en del av Super Mario sitt 40-års jubileum. Spillene fikk også gratis oppdateringer til Nintendo Switch 2 i form av 4K-oppløsning.

## Spillmekanismer
Dette spillet er ganske likt det første spillet. Grunnleggende kontroller og systemer er direkte overført: Man styrer Super Mario i en verden full av små og store planeter ved hjelp av kontrollspaken. Et tillegg i dette spillet er Cosmic Guide. Den vil vise seg hvis man sliter med et område, og vil kunne spille banen for deg. Man vil da imidlertid ikke lenger ha muligheten til å få tak i en Power Star, og vil få en Bronse Star i stedet.

### Oppgraderinger
Mange oppgraderinger følger med fra det første spillet, eksempler inkluderer Bee Mushroom og Spring Mushroom. Det finnes også mange nye oppgraderinger og funksjoner. Eksempler på dette er Cloud Flower (Lar Mario gå på skyer, og også plassere opp til tre skyer der han vil), Rock Mushroom (Gjør Mario til stein så han tåler mer, og gir ham også evnen til å rulle rundt som en stein) og en drill (Lar Mario drille seg tvers igjennom, og noen ganger inn i, planeter)

### [[Yoshi]]
En viktig ny funksjon i spillet er muligheten til å ri Yoshi. Mario kan finne Yoshi i egg rundt om i de forskjellige galaksene. Når man rir Yoshi vil man bevege seg fortere, man kan legge til litt sveving i slutten av hopp ved at Yoshi «flakser» med bena, og man kan også bruke Yoshis tunge til å spise fiender med. Noen fiender kan spyttes ut igjen etter at man har spist dem, og kan derfor brukes som våpen. Yoshi har også flere oppgraderinger: Blimp Fruit (Gjør at Yoshi blir full av luft og begynner å sveve oppover), Dash Pepper (Gjør Yoshi veldig rask og lar ham løpe opp vegger) og Bulb Berry (Gjør Yoshi lysende i et kort tidsrom og lar ham lyse opp usynlige deler av banen).

## Utvikling
Nintendo sa at spillet ville inneholde mer enn 90&nbsp;% nye elementer, der resten ville være gamle elementer fra Super Mario Galaxy. Spillet var ganske langt fram i utviklingsprosessen i slutten av 2009, men Nintendo valgte å utsette utgivelsen til 2010. Grunnen til dette var at de allerede hadde en planlagt utgivelse lagt til slutten av 2009.

## Referanser


## Eksterne lenker
*
Hesthamar skrivargard

**Hesthamar** er en tidligere embetsmannsgård som ligger rundt 4 kilometer nordvest for Utne i Ullensvang kommune i Vestland. Sorenskrivergården er en av de eldste og mest autentiske i Norge.

## Etablering
*Skrivargarden* ble kjøpt av bygdefolket fra futen Lauritz Johnsen på Torsnes i 1637, knappe 50 år etter at sorenskriverembete ble etablert i 1591. På tross av at almuen hadde investert i gården måtte de betale skrivertoll, noe som førte til en årelang strid.

## Hovedhuset
Hovedhuset er en 1 ½-etasjes tømmerbygning med hvitmalt, liggende staffpanel og stort saltak tekket med teglpanner. Bygningen er rundt 16 meter lang og 10 meter bred. Fasaden mot nordvest domineres av en spissgavlet ark. Mot sørøst preges bygningen av svalgangen og en dobbelfløyet inngangsdør. Hovedhuset som står på gården i dag ble oppført i 1723 av sorenskriver Jens Fabricius. I 1733 overtok Johan Sechmann Fleischer (1702–1789) embete og gården. Han bygde på huset og ga bygningen den utforming den har idag.

Stilmessig preges bygningsdetaljene av regence og rokokko, samt noen eldre innslag av barokk.

## Eierskifter
Bygningen ble brukt som embetsmannsgård fra 1637 til 1790, da *skrivargarden* ble flyttet til Helleland ved Lofthus. Hesthamar fikk en rekke ulike eiere i tiden fram til 1882, da Kinsarvik Sparebank overtok gården. I 1888 ble gården overdratt vederlagsfritt til Ullensvang fattigstyre. I 1902 overtok kommunen skjøte på eiendommen og brukte denne som fattiggård og fattighjem for 20 personer. I 1923 ble hovedbygningen på *Hesthammer Fattiggaard* fredet som kulturminne av Riksantikvaren. Gården ble i 1935 stilt til rådighet for Hardanger Jordbruks- og fruktdyrkingsskule. Skolen ble nedlagt i 1957 og i noen år ble bruket drevet av heradet selv, før det i 1960 ble paktet bort til andre. Etter avtale med kommunen disponerte filosof Arild Haaland huset mellom 1973 og 2005.

## Liste over sorenskrivere på Hesthamar
*1637 Jens Søffrensen
*1650 Lars Walter
*1662 Jacob Busch
*1670 Christian Nilsson Reff
*1685 Mandrup Nilsson Funck
*1710 Jesper Schwartzkopf
*1720 Jens Fabricius
*1733 Johan Sechmann Fleischer
*1775-90 Søren Scheldrup

## Se også
*Steinkrossen ved Hesthamar

## Referanser


## Eksterne lenker
* Kulturhistorisk leksikon Hordaland
* Kulturhistorisk vegbok Hordaland
* Hesthamar, akvarell av Catharine Hermine Kølle
* Om Johan Sechman Fleischer
*
Matt Smith (skuespiller)

**Matthew Robert Smith** (født 1982) er en britisk skuespiller. Han er kjent som den ellevte inkarnasjonen av «Doktoren» i den britiske serien *[[Doctor Who]]*, hvor hans første opptreden i rollen var i del to av episoden «The End of Time», som først ble vist 1. januar 2010. Han er kjent for sin rolle i tv-serien *[[The Crown]]*.  Der spilte han mot skuespillere som Claire Foy, John Lithgow og Vanessa Cirby. I serien spilte han prins Philip i de to første sesongene, fra 2016 til 2017.

Smith fikk sin første store tv-rolle i 2006 som Jim Taylor i BBCs versjon av Philip Pullmans *Rubinen i røyken*.

I 2010 hadde Smith rollen som den engelske forfatteren Christopher Isherwood i BBC-dramaet *Christopher and His Kind* hvor hans medskuespillere inkluderer Lindsay Duncan og Toby Jones.

## Referanser


## Eksterne lenker
* 
*
Bergensdalen

**Bergensdalen** er en dal i Bergen kommune som befinner seg mellom fjellene Ulriken, Landåsfjellet og Nattlandsfjellet i øst og Løvstakken i vest. Dalen strekker seg ca. 10 km fra Solheimsviken ved Danmarks plass forbi Minde, Slettenbakken, Landås og Paradis og videre mot Nesttun til Fjøsanger og Nordåsvannet. Dalen dekker små deler av bydelene Bergenhus og Fana og dekker nesten hele Årstad bydel. 

Navnet er ikke registrert av Kartverket, men er brukt i trykte media fra 1900 til i
dag.  

Forfatteren Tore Sund bruker navnet hele 23 ganger i sin beskrivelse av Bergens byområde og dets geografiske utvikling fra 1947. På rene topografiske kart fremtrer Bergensbuene tydelig med vekselvis bløte og harde bergarter. Et geologisk kart avslører at bløte kambro-siluriske danner dalbunnen, mens fjellene er harde bergarter som granitt og labradorstein. 

## Referanser
Goodbye (sang)

**«Goodbye»** er en britisk sang med melodi og tekst av Paul McCartney (men kreditert Lennon/McCartney).

Den ble utgitt i Storbritannia på singlen Parlophone APPLE&nbsp;10 28. mars 1969. Sangen var produsert av Paul McCartney og arrangert av Richard Hewson. Sangerinnen Mary Hopkin, som hadde en av de første platekontraktene med Apple Records, fikk her en oppfølger til «Those Were the Days» – en debut som hadde solgt godt. Platen nådde en andreplass på den britiske singlelisten, og ble kun forhindret fra å nå førsteplassen av The Beatles' egen single «Get Back».

## Paul McCartneys innspilling
«Goodbye» ble aldri offisielt utgitt på plate med The Beatles, selv om det finnes bootleginnspillinger, hvor Paul McCartney synger sangen.

## Norsk versjon
Marit Trulsrud har skrevet en norsk tekst. Den norske tittelen er «Farvel». Rannveig Kvello & Beefeeters har spilt inn sangen. Den ble utgitt på singlen Nor-Disc NOR 196 i 1969.

## Listeplasseringer

## Referanser

* http://www.keithm.utvinternet.ie/ESCstars.26.htm
Andreas Frederik Djurhuus

**Andreas Frederik Djurhuus** (født 3. august 1906 i Vágur, død 5. juni 1984 i København) var en færøysk postekspeditør og politiker (Sb.). Han var medlem av Lagtinget i 26 år og sognestyreformann i Vágur.

Han vokste opp i Vágur som sønn av skipper Joen Peter Djurhuus og hustru Johanna Frederikke Christiansen. Han fikk skolegang i Danmark før han kom tilbake til Færøyene og fikk arbeid ved posthuset i hjembygden. I 1929 ble overtok han stillingen som postekspeditør i Vágur, 23 år gammel, og avgikk med pensjon først høsten 1979. I mellomtiden hadde postgangen på Færøyene blitt sterkt forandret med overgang fra sjø- til landtransport. Djurhuus ble et kjent innslag i bygdesamfunnet, og gikk under tilnavnet «Andreas post». Han var gift med Jacobina Jacobsen, også fra Vágur.

Djurhuus var medlem av sognestyret i Vágur 1935–1962, herav formann 1935–1946 og 1951–1962. Han var innvalgt på Lagtinget fra Suðuroy 1943–1945, 1950–1966 og 1967–1974, herav en del år som varamann for Kristian Djurhuus, en fjern slektning. Andreas Djurhuus var blant annet formann i Lagtingets finanskomité.

Han døde på Rigshospitalet i København.

## Referanser
2010 AL30

**2010 AL30** er et jordnært uidentifisert flygende objekt, sannsynligvis en astroide eller komet, som ble oppdaget 4. januar 2010.

Det var da mindre enn 130&nbsp;000 km fra jordkloden, og anslått til å være omkring 10 til 15 meter stort.

Selv om objektet antas å være en astroide, kan det likevel være menneskeskapt: En mulig kandidat er det øverste trinnet i en russisk Soyuz-rakett, som ble benyttet til å sende sonden Venus Express ut i rommet i november 2005.

## Referanser
Sumpbever

**Sumpbever** (*Myocastor coypus*) er en stor, beverlignende gnager. Den er eneste art i familien **Myocastoridae**, og man regner med fire underarter. Sumpbeveren kommer opprinnelig fra Sør-Amerika, men forvillede dyr er påtruffet i Norge.

## Beskrivelse

Sumpbever har en kroppslengde , halelengde  og en vekt på . Pelsen er gråbrun med hvit snute. De store gnagertennene er tydelig teglrøde. Svansen er rund og ligner en rottehale. Bakføttene har svømmehud mellom tærne.

## Utbredelse
Den lever i Sør-Amerika, men er innført til Europa framfor alt for pelsens skyld. Viltlevende populasjoner finnes i de fleste verdensdeler unntatt Australia og Antarktis, men bare sparsomt i Afrika. I Sverige er den observert i Småland, Södermanland, Värmland, Dalarna, Härjedalen og Norrbotten.

Arten gjør mye skade ved å undergrave elvebredder og forbygninger slik at de raser ut. Den beiter kraftig på vegetasjonen slik at frodige sumpområder kan bli omdannet til områder med åpent vann. Dette er en trussel for flere arter av fugler, fisk og virvelløse dyr. Sumpbever er tatt med i Verdens naturvernunions liste over de 100 mest skadelige invaderende artene i verden.

Frittlevende sumpbever er ikke funnet i Norge siden 1960-tallet, og det antas at vintrene er for kalde til at den kan etablere stabile bestander. I Fremmedartslista er den vurdert som en dørstokkart med *lav risiko* på grunn av begrenset invasjonspotensial og ingen kjent økologisk effekt.

## Habitat
Sumpbeveren lever i og nær vann, såvel saltvannsstrender som sjøer og elver. Den ser ut til å foretrekke langsomt rennende elver med gjengrodde strender. Den blir sjelden sett mer enn 100 meter fra vann.

## Atferd
Den er en god svømmer og dykker, men oppholder seg også på land. Sumpbeveren kan være aktiv hele døgnet, men er mest aktiv morgen og kveld. Pelsen holdes vanntett ved hjelp av et fett sekret som kommer fra kjertler i munnvikene.
Dyret graver ganger med et hi i strandkantene, men kan også overta ganger fra bisam.
Sumpbeveren lever i par eller familiegrupper, som kan vokse til små kolonier.

## Forplantning
Sumpbeveren kan få unger hele året og får  per år. Etter omtrent 4 måneders drektighet føder hunnen  (vanligvis ) velutviklede, seende unger. De dier i , og kan gjøre det også i vann på grunn av spenenes plassering. De kan bli opp til 12 år gamle.

## Føde

Den lever mest av vannplanter, men kan også i mindre utstrekning ta animalsk føde, for eksempel snegler.

## Referanser




## Eksterne lenker
*